Sjö af þeim þrjátíu sem fengu blóðtappa eftir að hafa verið bólusett með bóluefni AstraZeneca í Bretlandi eru látin. Átján milljónir hafa fengið bóluefnið þar í landi. Breska lyfjastofnunin segir ávinninginn af bóluefninu þó meiri en mögulegar aukaverkanir.
Tölur um blóðtappa eftir bólusetningu með bóluefni Astrazeneca í Bretlandi voru kynntar í gær og taka til fólks sem var bólusett fyrir 24. mars, sem eru ríflega 18 milljónir. Í morgunþætti breska ríkisútvarpsins BBC í morgun sagði Sarah Jarvis læknir að enn sé ósannað að bólusetning sé orsök blóðtappanna. Tilkynnt sé um alls kyns mögulegar aukaverkanir.
They include excess wind, alcohol poisoning, getting pregnant. There are so many things that people report because they happen shortly after people have the vaccine, within a few weeks of them havig the vaccine, that does not mean they wouldnt have happened anyway.
Hún segir að þar á meðal séu áfengiseitrun og ólétta, fólk ákveði að tilkynna alls kyns hluti sem gerast stuttu eftir bólusetningu, en það þýði ekki að þeir hefðu ekki gerst hvort sem er. Jarvis segir að meirihluti þeirra sem hafa fengið blóðtappa í Bretlandi séu ungar konur og því sé mikilvægt að halda til haga því þær séu líklegri til þess að fá blóðtappa almennt. Jarvis minnti á tölfræði um blóðtappa hjá ungum konum, ein af hverri fimm þúsund fái blóðtappa. Og ef konur taki getnaðarvarnarpilluna aukist líkurnar, í sumum tilfellum þannig að ein af hverjum 800 fái blóðtappa. Til samanburðar hefur einn af hverjum 600.000 fengið blóðtappa eftir bólusetningu með Astrazeneca í Bretlandi. Enn fremur sagði Linda Bauld, prófessor hjá Edinborgarháskóla, í sama þætti að ef fólk smitast af COVID-19 þá auki það eitt og sér líkur á blóðtappa. Ekki stendur til að stöðva eða takmarka notkun á Astrazeneca í Bretlandi, breska lyfjastofnunin metur það svo að ávinningur sé enn meiri en áhætta. Í ljósi þess að ungar konur eru meirihluti þeirra sem fá blóðtappa hafa mörg ríki ákveðið að gefa aðeins eldra fólki bóluefni Astrazeneca. Til dæmis hér á Íslandi þar sem einstaklingar eldir en 70 ára fá bóluefnið.
30 manns, aðallega ungar konur, hafa fengið blóðtappa eftir bólusetningu með AstraZeneca í Bretlandi. 18 milljónir manna hafa fengið bóluefnið þar í landi. 